SK Úradný vestník Európskej únie C 311/51

Oznámenie o začatí čiastočného predbežného preskúmania antidumpingových opatrení uplatniteľných na dovoz roztokov močoviny a dusičnanu amónneho s pôvodom v Rusku

(2006/C 311/10)

Komisia dostala žiadosť o začatie čiastočného predbežného preskúmania podľa článku 11 ods. 3 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1).

1. Žiadosť o preskúmanie

Žiadosť podali Novomoskovskiy Azot a Nevinnomyssky Azot, členovia akciovej spoločnosti „Mineral and Chemical Company Eurochem“ (ďalej len „žiadateľ“), vyvážajúci výrobcovia z Ruska.

Rozsah žiadosti sa obmedzuje len na preskúmanie dumpingu v súvislosti so žiadateľom.

2. Výrobok

Skúmaným výrobkom je zmes močoviny a dusičnanu amónneho vo forme vodného alebo amoniakálneho roztoku, ktorý pochádza z Ruska (ďalej len „príslušný výrobok“), ktorý sa v súčasnosti klasifikuje kódom KN 31028000. Tento kód KN sa uvádza iba pre informáciu.

3. Existujúce opatrenia

Opatrením platným v súčasnosti sú konečné antidumpingové clá uložené nariadením Rady (ES) č. 1995/2000 (2), naposledy zmeneným a doplneným nariadením Rady (ES) č. 1675/2003 (3), na dovoz roztokov močoviny a dusičnanu amónneho s pôvodom v Rusku.

Dňa 22. septembra 2005 bolo uverejnené oznámenie o začatí preskúmania ukončenia platnosti antidumpingových opatrení uplatniteľných na dovoz príslušného výrobku s pôvodom v Rusku (4). Toto preskúmanie stále pokračuje.

4. Dôvody na preskúmanie

Podľa článku 11 ods. 3 je žiadosť založená na dôkaze prima facie poskytnutom žiadateľom, že okolnosti, na základe ktorých boli prijaté opatrenia, sa zmenili, a že tieto zmeny sú trvalého charakteru.

Žiadateľ tvrdí a predkladá dôkazy prima facie, že porovnanie jeho vlastnej normálnej ceny a vývozných cien do tretej krajiny, v tomto prípade Spojených štátov amerických, by pri absencii vývozu do Európskeho spoločenstva viedlo k redukcii dumpingu značne pod úroveň súčasných opatrení. Z tohto dôvodu zachovanie zavedených opatrení na existujúcej úrovni, založené na predtým stanovenej úrovni dumpingu, už nie je ďalej potrebné na vyrovnanie dumpingu.

5. Postup stanovenia dumpingu

Keďže Komisia po porade s poradným výborom stanovila, že existujú dostatočné dôkazy na odôvodnenie začatia čiastočného predbežného preskúmania, začína týmto preskúmanie v súlade s článkom 11 ods. 3 základného nariadenia.

V kontexte prešetrovania sa okrem iného stanoví, do akej miery by sa mali použiť vývozné ceny do tretej krajiny alebo krajín pri rozhodovaní, či sa okolnosti, na základe ktorých sa zaviedli existujúce opatrenia, zmenili a či sú tieto zmeny trvalého charakteru.

Pri prešetrovaní sa posúdi, či je výlučne vzhľadom na žiadateľa potrebné zachovať, odstrániť alebo zmeniť a doplniť súčasné opatrenia.

Ak sa stanoví, že opatrenia by mali byť vzhľadom na žiadateľa odstránené alebo zmenené, môže byť potrebné zmeniť úroveň cla, ktoré sa v súčasnosti uplatňuje na dovoz daného výrobku inými vyvážajúcimi výrobcami v Rusku, ako je ustanovené v článku 1 ods. 2 nariadenia (ES) č. 1995/2000.

a) Dotazníky

Komisia pošle žiadateľovi a orgánom príslušnej vyvážajúcej krajiny dotazníky s cieľom získať informácie, ktoré považuje za potrebné pri prešetrovaní. Tieto informácie spolu s príslušnými dôkazmi by mali byť Komisii doručené v lehote stanovenej v odseku 6 písm. a).

b) Zber informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú uvedené vo vyplnených dotazníkoch, a poskytli podporné dôkazy. Tieto informácie spolu s príslušnými dôkazmi by mali byť Komisii doručené v lehote stanovenej v odseku 6 písm. a).

Komisia môže okrem toho vypočuť zainteresované strany, pokiaľ predložia žiadosť, ktorou sa preukáže, že existujú osobitné dôvody, pre ktoré by mali byť vypočuté. Táto žiadosť musí byť predložená v lehote stanovenej v odseku 6 písm. b).

6. Lehoty

a) Na účely prihlásenia sa jednotlivých zainteresovaných strán, predkladania vyplnených dotazníkov a poskytovania akýchkoľvek iných informácií

Všetky zúčastnené strany, ak sa ich vyjadrenia počas prešetrovania majú vziať do úvahy, sa musia prihlásiť a skontaktovať sa s Komisiou, oznámiť svoje stanoviská a predložiť vyplnený dotazník či akékoľvek iné informácie do 40 dní odo dňa uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

b) Vypočutia

V tej istej 40-dňovej lehote môžu všetky zainteresované strany takisto požiadať o vypočutie Komisiou.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť písomné (nie v elektronickej forme, ak nie je uvedené inak) a musia uvádzať názov, adresu, e-mailovú adresu, telefónne a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (5) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate B Office: J-79 5/16 B-1049 Brusel Fax: (32-2) 295 65 05

8. Odmietnutie spolupráce

V prípadoch, keď ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou prekáža v prešetrovaní, môžu sa v súlade s článkom 18 základného nariadenia vypracovať pozitívne, príp. negatívne zistenia na základe dostupných skutočností.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, nevezmú sa tieto informácie do úvahy a v súlade s článkom 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných skutočnostiach, môže byť výsledok pre túto stranu menej priaznivý, ako keby bola spolupracovala.

9. Harmonogram prešetrovania

V súlade s článkom 6 ods. 9 základného nariadenia sa prešetrovanie ukončí do 15 mesiacov odo dňa uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 2117/2005 (Ú. v. EÚ L 340, 23.12.2005, s. 17).

(2) Ú. v. ES L 238, 22.9.2000, s. 15.

(3) Ú. v. EÚ L 238, 25.9.2003, s. 4.

(4) Ú. v. EÚ C 233, 22.9.2005, s. 14.

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) z roku 1994 (antidumpingová dohoda).